ഫൂൽമണി ദാസി കേസ്

ബ്രിട്ടീഷ് ഇന്ത്യയിലെ ബംഗാളിൽ നടന്ന ഒരു ശൈശവവിവാഹത്തെ തുടർന്ന് നടന്ന നിർബന്ധിത ലൈംഗികബന്ധത്താൽ ഫൂൽമണി ദാസി എന്ന പതിനൊന്നുകാരി അരക്കെട്ട് തകർന്ന് മരണപ്പെട്ടതുമായി ബന്ധപ്പെട്ട കേസാണ് ഫൂൽമണി ദാസി കേസ്. നിലവിലുണ്ടായിരുന്ന നിയമപ്രകാരം വിവാഹിതരുടെ ബലാത്സംഗം കുറ്റകരമല്ലാതിരുന്നതിനാൽ ഭർത്താവ് ബലാത്സംഗകേസിൽ നിന്ന് രക്ഷപ്പെടുകയായിരുന്നു. ഈ കേസിനെ തുടർന്ന് വിവാഹിതർക്കും അവിവാഹിതർക്കും ബാധകമാക്കിക്കൊണ്ട് സമ്മതപ്രായം 12 ആയി ഉയർത്തുന്ന ഏജ് ഓഫ് കൺസെന്റ് ആക്റ്റ്, 1891 നിലവിൽ വന്നു. ശൈശവവിവാഹത്തിനെതിരെയും ശബ്ദങ്ങളുയരാൻ ഈ കേസ് കാരണമായി. മനപൂർവ്വമല്ലാത്ത നരഹത്യക്ക് ഭർത്താവ് ശിക്ഷിക്കപ്പെടുകയും ചെയ്തു.

 സംഭവം 
നിർബന്ധിതമായ ലൈംഗികബന്ധത്താലാണ് യോനിക്ക് പരിക്കേറ്റ് അമിത രക്തസ്രാവം മൂലം ഫൂൽമണി കൊല്ലപ്പെടുന്നത്. ഫൂൽമണിയുടെ പതിനൊന്നാം വയസ്സിലാണ് 35 വയസുകാരനായ ഹരിമോഹൻ മൈതി അവരെ പ്രാപിക്കാൻ ശ്രമിച്ചത്  .

 വിചാരണ 
1890 ജൂലൈ 6 -ന് കൊൽക്കത്ത സെഷൻസ് കോടതിയിൽ കേസ് വിചാരണ ആരംഭിച്ചു. പെൺകുട്ടിയുടെ അമ്മ ഭർത്താവിനെതിരെ മൊഴി നൽകിയെങ്കിലും 1860-ലെ ഇന്ത്യൻ ശിക്ഷാനിയമപ്രകാരം വിവാഹിതരുടെ ലൈംഗികബന്ധം നിർബന്ധിതമാണെങ്കിൽ കൂടി ബലാത്സംഗത്തിന്റെ പരിധിയിൽ വരുമായിരുന്നില്ല എന്നതിനാൽ ബലാത്സംഗകുറ്റം ഒഴിവാക്കപ്പെട്ടു. മനപൂർവ്വമല്ലാത്ത നരഹത്യയുടെ പേരിൽ ഒരുവർഷത്തെ ജയിൽ വാസമാണ് ഹരിമോഹന് കിട്ടിയ ശിക്ഷ. ചക്രവർത്തിനി / ഹരിമോഹൻ മൈതി എന്നപേരിലാണ് കേസ് അറിയപ്പെട്ടത്. 

 അനന്തരഫലങ്ങൾ 
ഏജ് ഓഫ് കൺസെന്റ് ആക്ട്, 1891 അഥവാ ആക്ട് X ഓഫ് 1891. നിലവിൽ വരാൻ ഈ സംഭവവും ഒരു കാരണമായി മാറി. ഈ നിയമപ്രകാരം വിവാഹിതരോ അവിവാഹിതരോ ആയ പെൺകുട്ടികളുടെ ലൈംഗികബന്ധത്തിനായുള്ള സമ്മതപ്രായം ചുരുങ്ങിയത് 10 വയസ് എന്നുണ്ടായിരുന്നത് 12 വയസായി ഉയർത്തി. മറിച്ചുള്ളവ ബലാത്സംഗത്തിന്റെ പരിധിയിൽ വരുമെന്നും ക്രിമിനൽ നിയമനടപടികൾക്ക് വിധേയമാകുമെന്നും നിയമം അനുശാസിച്ചു. നിലവിലുണ്ടായിരുന്ന 1882-ലെ സമാനനിയമമനുസരിച്ച് 10 വയസായിരുന്നു സമ്മതപ്രായം. ഈ നിയമത്തിന്റെ ഭേദഗതിയായി വന്ന പുതിയ ബിൽ  നിയമമായി മാറുകയായിരുന്നു. നിയമം നിലവിൽ വന്നെങ്കിലും കണിശമായി നടപ്പാക്കപ്പെട്ടില്ല ഇത്.

 അവലംബം 

വർഗ്ഗം:ബലാത്സംഗം ഇന്ത്യയിൽ